Document ID: 31990D0424

31990D0424
L 224/19
JURNALUL OFÍCIAL AL UNIUNII EUROPENE
DECIZIA CONSILIULUI
din 26 iunie 1990
privind anumite cheltuieli în domeniul veterinar
(90/424/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât animalele vii și produsele de origine animală apar în lista din anexa II la tratat; întrucât creșterea animalelor și introducerea pe piață a produselor de origine animală constituie o sursă de venit pentru o mare parte a populației agricole;
întrucât dezvoltarea rațională a acestui sector și îmbunătățirea productivității acestuia pot fi realizate prin inițierea de măsuri veterinare care vizează protecția și creșterea nivelului sănătății publice și animale în Comunitate;
întrucât urmărirea acestui obiectiv necesită acordarea unui ajutor comunitar pentru acțiunile întreprinse sau care urmează să fie întreprinse;
întrucât Comunitatea urmează să adopte măsuri privind realizarea progresivă a pieței interne pe parcursul unei perioade care expiră la 31 decembrie 1992;
întrucât, în acest cadru, Comunitatea ar trebui să aibă o contribuție financiară în vederea eradicării, cât mai curând posibil, a oricărui focar al unei maladii infecțioase grave;
întrucât este, de asemenea, necesară prevenirea și reducerea, prin măsuri de control corespunzătoare, a apariției zoonozelor care reprezintă o amenințare pentru sănătatea umană;
întrucât noua strategie de control postulează suprimarea controalelor la frontiera internă și armonizarea sistemului de control al produselor care provin din țări terțe; întrucât este oportună facilitarea aplicării acestei strategii prin furnizarea unei contribuții financiare din partea Comunității, în vederea inițierii și dezvoltării noii strategii;
întrucât armonizarea cerințelor esențiale privind protecția sănătății publice, protecția sănătății animale și protecția animalelor presupune desemnarea de laboratoare comunitare de legătură și referință și realizarea de acțiuni tehnice și științifice; întrucât este oportun să se prevadă o contribuție financiară comunitară; întrucât, în special în domeniul protecției animale, este utilă crearea unei baze de date pentru a strânge, stoca și disemina toate informațiile necesare;
întrucât măsurile comunitare privind eradicarea anumitor boli ale animalelor sunt eligibile deja pentru ajutor financiar din partea Comunității; întrucât dispozițiile respective includ dispozițiile adoptate prin Directiva 77/391/CEE a Consiliului din 17 mai 1997 de introducere a măsurilor de eradicare a brucelozei, tuberculozei și leucozei la vite (4), astfel cum a fost modificată ultima dată prin Regulamentul (CEE) nr. 3768/85 (5), Directiva 82/400/CEE a Consiliului din 14 iunie 1982 de modificare a Directivei 77/391/CEE și de introducere a unei măsuri comunitare suplimentare de eradicare a brucelozei, tuberculozei și leucozei la vite (6), modificată ultima dată de Regulamentul (CEE) nr. 3768/85, Decizia 89/145/CEE a Consiliului din 20 februarie 1989 de introducere a unei măsuri financiare comunitare de eradicare a pleuropneumoniei contagioase bovine (PPCB) în Portugalia (7), Decizia 80/1096/CEE a Consiliului din 11 noiembrie 1980 de introducere a măsurilor financiare comunitare de eradicare a pestei porcine clasice (8), astfel cum a fost modificată ultima dată prin Decizia 87/488/CEE (9), Decizia 86/649/CEE a Consiliului din 16 decembrie 1986 de introducere a unei măsuri financiare comunitare de eradicare a pestei porcine africane în Portugalia (10), astfel cum a fost modificată ultima dată prin Decizia 89/577/CEE (11), Decizia 86/650/CEE a Consiliului din 16 decembrie 1986 de introducere a unei măsuri financiare comunitare de eradicare a pestei porcine africane în Spania (12), Decizia 89/455/CEE a Consiliului din 24 iulie 1989 de introducere a măsurilor comunitare pentru crearea de proiecte-pilot cu privire la controlul rabiei în vederea eradicării sau prevenirii acesteia (13); întrucât este adecvat ca aceste contribuții financiare comunitare destinate eradicării maladiilor prevăzute anterior să continue să fie reglementate de decizia cu privire la acestea; întrucât, cu toate acestea, în ceea ce privește măsurile suplimentare de eradicare a brucelozei, tuberculozei și leucozei la bovine, conform Deciziei 87/58/CEE (14), ar părea justificat, din considerente legate de coerență, să se asigure posibilitatea creșterii nivelului contribuției financiare comunitare până la 50 % din costurile suportate de statele membre pentru sacrificarea animalelor;
întrucât ar trebui să se adopte dispoziții privind o măsură financiară comunitară de eradicare și monitorizare a anumitor boli ale animalelor; întrucât toate măsurile financiare comunitare de eradicare și monitorizare a bolilor animalelor care implică cheltuieli bugetare comunitare obligatorii ar trebui să fie incluse într-un singur titlu;
întrucât este potrivit să se confere Comisiei misiunea de a adopta măsurile de punere în aplicare necesare,
ADOPTĂ PREZENTA DECIZIE:
Articolul 1
Prezenta decizie stabilește procedurile de reglementare a contribuțiilor financiare comunitare pentru:
-
măsuri veterinare specifice;
-
măsuri de inspecție în sectorul veterinar;
-
programe de eradicare și monitorizare a bolilor animalelor.
Prezenta decizie nu afectează posibilitatea ca anumite state să fie eligibile pentru o contribuție financiară comunitară mai mare de 50 %, în conformitate cu Regulamentul (CEE) nr. 2052/88 al Consiliului din 24 iunie 1988 privind misiunile fondurilor structurale și eficacitatea acestora și privind coordonarea activităților între acestea și cu operațiunile Băncii Europene de Investiții și ale altor instrumente financiare existente (15).
TITLUL 1
MĂSURI VETERINARE SPECIFICE
Articolul 2
Măsurile veterinare specifice includ:
-
măsuri de urgență;
-
campania împotriva febrei aftoase;
-
măsuri pentru protecția animalelor;
-
contribuția la programele naționale de eradicare a anumitor maladii;
-
măsuri tehnice și științifice.
Capitolul 1
Măsuri de urgență
Articolul 3
(1) Dispozițiile prezentului articol se aplică în cazul apariției pe teritoriul unui stat membru a uneia dintre următoarele boli:
-
pesta bovină;
-
pesta rumegătoarelor mici;
-
boala veziculoasă a porcului;
-
febra catarală ovină;
-
encefalomielita cu enterovirus a porcului;
-
pesta aviară;
-
variola ovină și caprină;
-
febra văii marelui rift;
-
dermatoza nodulară contagioasă;
-
pesta cabalină africană;
-
stomatita veziculoasă;
-
encefalomielita ecvină virală venezueleană.
(2) Statele membre interesate obțin o contribuție financiară comunitară pentru eradicarea maladiei, cu condiția ca măsurile aplicate imediat să cuprindă cel puțin izolarea exploatației din momentul suspectării și, după confirmarea oficială a maladiei:
-
sacrificarea animalelor din speciile suspecte afectate sau contaminate sau suspecte de a fi afectate sau contaminate, precum și distrugerea acestora și, în cazul pestei aviare, distrugerea ouălor;
-
distrugerea furajelor contaminate și a echipamentului contaminat, atunci când acesta nu poate fi dezinfectat în conformitate cu a treia liniuță;
-
curățarea, dezinsecția și dezinfectarea exploatațiilor și a echipamentelor din exploatații;
-
stabilirea zonelor de protecție;
-
impunerea de măsuri adecvate pentru a preveni riscul răspândirii infecției;
-
stabilirea unei perioade de așteptare care trebuie respectată după sacrificare, înainte de repopularea exploatației;
-
compensarea rapidă și adecvată a crescătorilor de animale.
(3) Statele membre respective informează fără întârziere Comisia și celelalte state membre cu privire la măsurile aplicate în conformitate cu legislația comunitară privind notificarea și eradicarea și rezultatele acesteia. Situația este examinată cât mai curând posibil, în cadrul Comitetul veterinar permanent, denumit în continuare „Comitetul”, instituit prin Decizia 68/361/CEE (16). Contribuția financiară comunitară specifică se stabilește în conformitate cu articolul 41, fără a aduce atingere măsurilor pre văzute în contextul organizării comune a piețelor respective.
(4) Dacă, având în vedere evoluția situației din Comunitate, se dovedește necesară continuarea aplicării măsurilor prevăzute în alineatul (2), se poate adopta o nouă decizie privind contribuția financiară comunitară care ar putea depăși cifra de 50 % stabilită în alineatul (5) prima liniuță, în conformitate cu procedura stabilită la articolul 40. La adoptarea acestei decizii, pot fi stabilite orice măsuri pe care statele membre interesate trebuie să le adopte pentru a asigura succesul acțiunii, în special alte măsuri decât cele menționate în alineatul (2).
(5) Fără a aduce atingere măsurilor de susținere a pieței care se adoptă ca parte a organizării comune a piețelor, contribuția financiară comunitară, împărțită, dacă este necesar, în mai multe tranșe, trebuie să fie egală cu:
-
50 % din costurile angajate de statul membru în vederea compensării proprietarilor pentru sacrificarea, distrugerea animalelor și, unde este cazul, a produselor acestora, pentru curățarea, dezinsecția și dezinfectarea exploatațiilor și a echipamentelor și pentru distrugerea furajelor contaminate și a echipamentelor contaminate prevăzute în alineatul (2) a doua liniuță;
-
atunci când s-a luat o hotărâre cu privire la vaccinare, în conformitate cu alineatul (4), 100 % din costul furnizării vaccinului și 50 % din costurile implicate în efectuarea vaccinării.
Articolul 4
(1) Articolul 3 se aplică în cazul apariției pestei porcine africane sau a pleuropneumoniei contagioase bovine pe teritoriul sau pe o parte din teritoriul unui stat membru care nu face obiectul unui plan de eradicare a maladiei respective, în conformitate cu normele comunitare.
(2) În cazul apariției bolii Newcastle pe teritoriul unui stat membru se aplică articolul 3.
Totuși, cu excepția cazului în care Comisia ia o hotărâre, în conformitate cu procedura prevăzută la articolul 41, de autorizare a vaccinării, în anumite condiții și pentru o perioadă limitată și o zonă limitată, nu se acordă nici o contribuție financiară comunitară pentru furnizarea vaccinului sau efectuarea vaccinării.
Articolul 5
(1) În conformitate cu procedura stabilită la articolul 41, la cererea unui stat membru, Comisia adaugă pe lista din articolul 3 alineatul (1) o maladie exotică pentru care declararea este obligatorie și care poate reprezenta un pericol pentru Comunitate.
(2) În conformitate cu procedura stabilită la articolul 41, în funcție de evoluția situației, lista din articolul 3 alineatul (1) poate fi suplimentată pentru a include maladii care trebuie notificate, în conformitate cu Directiva 82/894/CEE, și maladii care pot fi transmise la pește, sau poate fi modificată sau scurtată pentru a lua în considerare progresul înregistrat în ceea ce privește măsurile adoptate la nivel comunitar pentru controlul anumitor maladii, în special pesta porcină clasică.
(3) Articolul 3 alineatul (2) poate fi suplimentat sau modificat în conformitate cu procedura stabilită la articolul 41, în special pentru a lua în considerare includerea unor maladii noi în lista din articolul 3 alineatul (1), experiența acumulată sau adoptarea unor dispoziții comunitare privind controlul maladiilor.
Articolul 6
(1) În cazul în care un stat membru este amenințat direct de apariția sau dezvoltarea, pe teritoriul unei țări terțe sau al unui stat membru limitrof, a unei maladii prevăzute la articolul 3 alineatul (1), articolul 4 alineatele (1) și (2) sau articolul 11 alineatul (1), acesta informează Comisia și celelalte state membre cu privire la măsurile pe care intenționează să le adopte pentru a se proteja.
(2) Situația se examinează imediat în cadrul Comitetului prevăzut la articolul 41. În conformitate cu procedura stabilită la articolul menționat anterior, se poate decide adoptarea oricăror măsuri potrivite situației, incluzând, în special, instituirea unei zone-tampon de vaccinare și acordarea unei contribuții financiare comunitare pentru acele măsuri considerate în mod special necesare pentru succesul acțiunii întreprinse.
(3) Decizia prevăzută în alineatul (2) stabilește costurile eligibile și nivelul contribuției financiare comunitare.
Articolul 7
(1) Comunitatea poate decide, la cererea unui stat membru, ca statele membre să constituie stocuri de produse biologice destinate controlului maladiilor prevăzute la articolul 3 alineatul (1), articolul 4 alineatul (1) (vaccinuri, serotipuri virotice standardizate, seruri pentru diagnostic) și, fără a aduce atingere deciziei prevăzute la articolul 14 alineatul (2) din Directiva 85/511/CEE, articolul 11 alineatul (1) din prezenta decizie.
(2) Acțiunea prevăzută la alineatul (1) și modalitățile de aplicare, în special în ceea ce privește alegerea, producerea, depozitarea, transportul și utilizarea acestor stocuri, precum și nivelul contribuției financiare comunitare, se adoptă în conformitate cu procedura stabilită la articolul 41.
Articolul 8
(1) În cazul în care apariția sau dezvoltarea într-o țară terță a uneia dintre maladiile prevăzute la articolul 3 alineatul (1), articolul 4 alineatul (1), articolul 5 alineatul (1) sau articolul 11 alineatul (1) poate constitui un pericol pentru Comunitate, Comunitatea poate acorda sprijinul său la măsurile de control împotriva acelei maladii prin furnizarea de vaccin sau prin finanțarea achiziționării vaccinului.
(2) Acțiunea prevăzută la alineatul (1), modalitățile de aplicare, condițiile cărora se poate subordona și nivelul contribuției financiare comunitare se adoptă în conformitate cu procedura stabilită la articolul 41.
Articolul 9
(1) În cooperare cu autoritățile competente naționale, Comisia efectuează controale la fața locului, pentru a se asigura, din punct de vedere veterinar, cu privire la aplicarea măsurilor adoptate.
(2) Statele membre iau toate măsurile necesare pentru a facilita aceste controale și se asigură, în special, că experții au acces la toate informațiile și documentele necesare pentru a hotărî dacă măsurile au fost duse la îndeplinire.
(3) Modalitățile de aplicare a prezentului articol, în special privind frecvența și metodele de efectuare a controalelor prevăzute în alineatul (1), desemnarea experților veterinari și procedura pe care aceștia trebuie să o respecte la întocmirea raportului se adoptă în conformitate cu procedura stabilită la articolul 41.
Articolul 10
Creditele necesare pentru măsurile prevăzute în prezentul capitol se adoptă în fiecare an ca parte a procedurii bugetare.
Capitolul 2
Combaterea febrei aftoase
Articolul 11
(1) Dispozițiile prezentului articol se aplică în cazul apariției febrei aftoase pe teritoriul unui stat membru.
(2) Statul membru respectiv obține o contribuție financiară comunitară pentru eradicarea febrei aftoase, cu condiția ca măsurile prevăzute la articolul 3 alineatul (2) și dispozițiile corespunzătoare din Directiva 85/511/CEE a Consiliului din 18 noiembrie 1985 de stabilire a unor măsuri comunitare pentru controlul febrei aftoase (17), modificată prin Directiva 90/423/CEE (18), să fie aplicate imediat.
(3) Se aplică articolul 3 alineatul (3).
(4) Fără a aduce atingere măsurilor care urmează să fie adoptate în contextul organizării comune a piețelor în vederea sprijinirii pieței, contribuția financiară specifică prevăzută în prezenta decizie este egală cu 60 % din costurile efectuate de statul membru pentru:
(a)
compensarea proprietarilor pentru:
(i)
sacrificarea și distrugerea animalelor;
(ii)
distrugerea laptelui,
(iii)
curățarea și dezinfectarea exploatațiilor,
(iv)
distrugerea furajelor contaminate și, când nu poate fi dezinfectat, a echipamentului contaminat,
(v)
pierderile suportate de fermieri ca urmare a restricțiilor impuse asupra comercializării efectivelor de animale și a animalelor îngrășate pe pășune, în urma reintroducerii vaccinării de urgență, în conformitate cu articolul 13 alineatul (3) penultimul paragraf din Directiva 85/511/CEE;
(b)
dacă este cazul, transportul carcaselor la instalațiile de prelucrare;
(c)
orice alte măsuri esențiale pentru eradicarea focarului maladiei.
În conformitate cu procedura prevăzută la articolul 41, Comisia definește natura celorlalte măsuri prevăzute la litera (c) ce pot fi eligibile pentru aceeași contribuție financiară comunitară și cazurile în care se aplică dispozițiile literei (a) punctul (v).
(5) Pentru prima dată și cel târziu la 45 de zile după confirmarea oficială a primului focar de febră aftoasă și, ulterior, când și unde este necesar în funcție de evoluția evenimentelor, situația este reexaminată în cadrul Comitetului prevăzut la articolul 42. Această examinare cuprinde atât situația veterinară, cât și cheltuielile estimate deja efectuate sau angajate. După această examinare, se poate adopta o nouă decizie privind contribuția financiară comunitară, care poate depăși cifra de 60 % stabilită în alineatul (4), în conformitate cu procedura stabilită la articolul 42. Această decizie stabilește costurile eligibile și nivelul contribuției financiare comunitare. În plus, la adoptarea acestei decizii, se pot adopta orice măsuri pe care statul membru interesat trebuie să le ia pentru a asigura succesul acțiunii, în special alte măsuri decât cele prevăzute în alineatul (2).
(6) Totuși, prin derogare de la alineatul (4), contribuția financiară comunitară specifică pentru măsurile prevăzute în alineatul menționat anterior este de 70 % până la 1 ianuarie 1995.
Articolul 12
Orice măsură pe care Comunitatea o adoptă pentru a asista campania împotriva febrei aftoase în afara Comunității, în special măsurile luate în conformitate cu articolele 6 și 8, poate beneficia de o contribuție financiară comunitară.
Articolul 13
Măsurile și modalitățile de aplicare a măsurilor prevăzute în articolul 12, condițiile cărora acestea se pot subordona și nivelul contribuției financiare comunitare se adoptă în conformitate cu procedura stabilită la articolul 42.
Articolul 14
Ajutorul comunitar poate fi acordat pentru crearea unei rezerve comunitare de vaccinuri împotriva febrei aftoase, în conformitate cu articolul 14 alineatul (2) din Directiva 85/511/CEE.
Nivelul participării comunitare și condițiile de reglementare se stabilesc în conformitate cu procedura stabilită la articolul 42.
Articolul 15
Creditele necesare pentru măsuri, în conformitate cu articolele 12, 13 și 14, se adoptă în fiecare an ca parte a procedurii bugetare.
În cazul în care un focar grav de febră aftoasă necesită cheltuieli în conformitate cu dispozițiile prezentului capitol, suplimentar față de creditele stabilite în conformitate cu primul paragraf, Comisia adoptă măsurile necesare în cadrul competențelor sale existente sau transmite autorității bugetare propunerile necesare pentru a se asigura cu privire la respectarea angajamentelor financiare prevăzute la articolul 11.
Măsurile prevăzute la articolul 11 sunt considerate intervenție, în sensul articolului 3 alineatul (1) din Regulamentul (CEE) nr. 729/70.
Capitolul 3
Protecția animalelor
Articolul 16
Comunitatea acordă o contribuție financiară pentru realizarea unei politici de informare în domeniul protecției animalelor, care include:
-
instalarea și dezvoltarea unui sistem care cuprinde o bază de date destinată colectării și stocării tuturor informațiilor cu privire la legislația comunitară privind protecția animalelor deținute în scopul creșterii, protecția animalelor în timpul transportului și protecția animalelor destinate sacrificării, și difuzarea acestor informații la autoritățile competente, producători și consumatori;
-
realizarea de studii necesare pentru pregătirea și dezvoltarea legislației în domeniul protecției animalelor.
Articolul 17
Măsurile prevăzute la articolul 16, normele de aplicare a acestora și nivelul contribuției financiare comunitare se adoptă în conformitate cu procedura stabilită la articolul 41.
Articolul 18
Creditele necesare pentru măsurile specificate în prezentul capitol se adoptă în fiecare an ca parte a procedurii bugetare.
Capitolul 4
Măsuri tehnice și științifice
Articolul 19
Comunitatea realizează sau asistă statele membre în realizarea măsurilor tehnice și științifice necesare în vederea îmbunătățirii legislației veterinare comunitare.
Articolul 20
Măsurile prevăzute la articolul 19, normele de aplicare a acestora și nivelul contribuției financiare comunitare se adoptă în conformitate cu procedura stabilită la articolul 41.
Articolul 21
Creditele necesare pentru măsurile prevăzute în prezentul capitol se adoptă anual, ca parte a procedurii bugetare.
TITLUL II
Programul de eradicare și monitorizare a bolilor animalelor
Articolul 22
(1) Fără a aduce atingere dispozițiilor articolului 25 alineatul (1), participarea financiară comunitară pentru eradicarea brucelozei, tuberculozei și leucozei bovine se stabilește prin:
-
Directiva 77/391/CEE;
-
Directiva 82/400/CEE;
-
Decizia 87/58/CEE.
(2) Contribuția financiară comunitară pentru eradicarea pleuropneumoniei contagioase bovine se stabilește prin Decizia 89/145/CEE.
Articolul 23
(1) Contribuția financiară comunitară pentru eradicarea pestei porcine clasice se stabilește prin Decizia 80/1096/CEE.
(2) Contribuția financiară comunitară pentru eradicarea pestei porcine africane se stabilește prin:
-
Decizia 86/649/CEE;
-
Decizia 86/650/CEE;
-
Decizia 90/217/CEE a Consiliului din 25 aprilie 1990 privind ajutorul financiar comunitar pentru eradicarea pestei porcine africane în Sardinia (19).
(3) Contribuția financiară comunitară pentru eradicarea brucelozei ovine se stabilește prin Decizia 90/242/CEE a Consiliului din 21 mai 1990 de introducere a unei măsuri financiare comunitare pentru eradicarea brucelozei la ovine și caprine (20).
(4) Contribuția financiară comunitară pentru eradicarea necrozei hematopoietice infecțioase se fixează înainte de 31 decembrie 1990, în conformitate cu o Decizie a Consiliului de introducere a unei măsuri financiare comunitare pentru eradicarea necrozei hematopoietice infecțioase la salmonide în Comunitate.
Articolul 24
(1) Se introduce o măsură financiară comunitară pentru eradicarea și monitorizarea maladiilor enumerate în anexă. Această listă poate fi suplimentată sau modificată în funcție de progresele înregistrate în ceea ce privește situația sanitară din Comunitate, pe baza unei Decizii a Consiliului, hotărând cu majoritate calificată la propunerea Comisiei.
(2) Înainte de 1 octombrie 1990, Consiliul, hotărând cu majoritate calificată la propunerea Comisiei, stabilește criteriile comunitare aplicabile măsurii prevăzute în alineatul (1). Totuși, pentru maladiile pentru care Comunitatea a stabilit deja criteriile comunitare aplicabile măsurii care urmează să fie adoptată, statele membre pot transmite Comisiei un program în conformitate cu alineatul (3), după ce această notificare a fost efectuată.
(3) Atunci când prezintă Comisiei un program, statul membru respectiv furnizează toate informațiile financiare corespunzătoare și indică, în special, costul total anual estimat pentru îndeplinirea programului. Acest program, care ar fi putut fi modificat după examinarea Comisiei, se aprobă în conformitate cu procedura stabilită la articolul 41.
(4) Pentru fiecare program, nivelul contribuției financiare comunitare și condițiile de reglementare se adoptă în conformitate cu procedura stabilită la articolul 41.
(5) Cererile pentru plată se fac pentru cheltuielile efectuate de statele membre respective în anul calendaristic și se transmit Comisiei înainte de 1 iulie din următorul an.
(6) Comisia ia o decizie cu privire la ajutor după consultarea Comitetului.
(7) Comisia efectuează controale la fața locului în mod regulat, în cooperare cu autoritățile competente naționale, cu privire la aplicarea programelor care beneficiază de o contribuție financiară comunitară.
(8) Comisia furnizează informații statelor membre din cadrul Comitetului în mod regulat, cel puțin o dată pe an, pe baza informațiilor furnizate de către autoritățile statelor membre interesate, care întocmesc un raport detaliat către Comisie împreună cu cererile pentru plată și, dacă este cazul, pe baza rapoartelor experților, desemnați de către Comisie și hotărând în numele Comunității, care au efectuat inspecții la fața locului.
(9) Normele de aplicare a prezentului articol se adoptă în conformitate cu procedura stabilită la articolul 41.
Articolul 25
(1) Fără a aduce atingere articolelor 22, 23 și 24, nivelul participării financiare comunitare la programele privind maladiile prevăzute în articolele menționate anterior se stabilește de către Comisie, în conformitate cu procedura stabilită la articolul 41, la 50 % din costurile statelor membre, prin compensarea proprietarilor pentru sacrificarea bovinelor datorită maladiei respective.
(2) La cererea unui stat membru, Comisia, în cadrul Comitetului veterinar permanent, reexaminează situația cu privire la maladiile prevăzute la articolele 22, 23 și 24. Această reexaminare include atât situația veterinară, cât și estimarea cheltuielilor deja efectuate sau în curs de efectuare. După această reexaminare, orice nouă decizie privind contribuția financiară comunitară care poate depăși 50 % din costurile efectuate de statele membre, pentru a compensa proprietarii pentru sacrificarea animalelor datorită maladiei respective, se adoptă în conformitate cu procedura prevăzută la articolul 42.
Când se adoptă prezenta decizie, pot fi adoptate orice măsuri pe care statul membru respectiv trebuie să le ia pentru a asigura succesul acțiunii.
Articolul 26
Ajutorul anual estimat suportat de bugetul Comunității în conformitate cu capitolul privind cheltuielile agricole este de 70 milioane ECU pentru măsurile prevăzute în prezentul titlu.
TITLUL III
INSPECȚIA VETERINARĂ
Articolul 27
Comunitatea contribuie la îmbunătățirea eficacității inspecției veterinare prin:
-
acordarea ajutorului financiar pentru laboratoarele de legătură și de referință;
-
acordarea unei contribuții financiare pentru efectuarea inspecțiilor care au ca scop prevenirea zoonozelor;
-
acordarea unei contribuții financiare pentru a pune în aplicare noi strategii de inspecție după realizarea pieței interne.
Capitolul 1
Laboratoarele de legătură și referință
Articolul 28
(1) Orice laborator de legătură sau de referință denumit astfel în conformitate cu legislația veterinară comunitară și care îndeplinește obligațiile și cerințele stabilite în aceasta poate primi ajutor comunitar.
(2) Modalitățile de acordare a ajutorului prevăzut în alineatul (1), condițiile de reglementare și cuantumul acestuia se determină în conformitate cu procedura stabilită în articolul 41.
(3) Creditele necesare pentru măsurile prevăzute în prezentul capitol se adoptă în fiecare an ca parte a procedurii bugetare.
Capitolul 2
Controalele cu scopul de prevenire a zoonozelor
Articolul 29
Odată cu introducerea normelor comunitare de control al zoonozelor, statele membre pot solicita, ca parte a unui plan național ce trebuie aprobat de Comisie în conformitate cu procedura stabilită la articolul 41, o contribuție financiară comunitară pentru planul lor de control.
Articolul 30
Când transmite Comisiei planul său de control, statul membru respectiv furnizează toate informațiile financiare adecvate și indică, în special, costul total anual estimat pentru realizarea planului.
Articolul 31
Pentru fiecare plan național de control, nivelul contribuției financiare comunitare și condițiile de reglementare se stabilesc în conformitate cu procedura stabilită la articolul 41.
Articolul 32
În sensul prezentului capitol, se aplică alineatele (5)-(8) ale articolului 24.
Articolul 33
Creditele necesare pentru măsurile stabilite în prezentul capitol se adoptă în fiecare an în cadrul procedurii bugetare.
Capitolul 3
Noua strategie de control
Articolul 34
(1) Fiecare stat membru întocmește un program de schimb de funcționari care își desfășoară activitatea în sectorul veterinar.
(2) În cadrul Comitetului veterinar permanent, Comisia, împreună cu statele membre, coordonează programele de schimb.
(3) Statul membru respectiv adoptă toate măsurile necesare pentru punerea în aplicare a programelor de schimb coordonate.
(4) În fiecare an, pe baza rapoartelor statelor membre, punerea în aplicare a programelor de schimb este examinată în cadrul Comitetului.
(5) Statele membre iau în considerare experiența acumulată pentru a îmbunătăți și extinde programele de schimb.
(6) Ajutorul financiar comunitar poate fi acordat în vederea bunei desfășurări a programelor de schimb, în special prin intermediul cursurilor de instruire prevăzute la articolul 36 alineatul (1). Nivelul contribuției financiare comunitare și condițiile cărora aceasta se poate subordona se determină în conformitate cu procedura stabilită la articolul 41.
(7) În sensul prezentului articol, se aplică articolele 20 și 21.
Articolul 35
Articolul 34 alineatele (6) și (7) se aplică cu privire la programele care urmează să fie stabilite în conformitate cu decizia prevăzută în articolul 19 din Directiva 89/662/CEE a Consiliului din 11 decembrie 1989 privind controalele veterinare aplicabile schimburilor intracomunitare în vederea finalizării pieței interne (21), în vederea organizării de inspecții veterinare la frontierele externe asupra produselor introduse în Comunitate din țări terțe.
Articolul 36
(1) Comisia poate organiza, în mod direct sau prin intermediul autorităților competente naționale, cursuri de perfecționare sau întâlniri pentru personalul statelor membre, în special pentru personalul responsabil cu controalele prevăzute în articolul 35.
(2) Modalitățile de organizare a măsurilor prevăzute în alineatul (1) și nivelul contribuției financiare comunitare se stabilesc de către Comisie, în conformitate cu procedura stabilită la articolul 41.
Articolul 37
(1) Introducerea unui sistem de identificare a animalelor și de notificare a maladiilor în cadrul legislației privind controalele veterinare în schimburile intracomunitare cu animale vii, în vederea realizării pieței interne poate beneficia de asistență financiară comunitară.
(2) Modalitățile de organizare a măsurilor prevăzute în alineatul (1) și nivelul contribuției financiare comunitare se stabilesc de către Comisie, după consultarea Comitetului.
Articolul 38
(1) Dacă un stat membru se confruntă, din punct de vedere structural sau geografic, cu probleme privind personalul sau infrastructura atunci când pune în aplicare noua strategie de control, datorate realizării pieței interne de animale vii și produse de origine animală, acesta poate obține, pentru o perioadă de tranziție, asistență comunitară financiară care se reduce progresiv.
(2) Statul membru respectiv transmite Comisiei un program național, însoțit de toate informațiile financiare adecvate, menit să îmbunătățească sistemul său de control.
(3) În sensul prezentului articol se aplică articolul 24 alineatul (3) și articolul 24 alineatele (5)-(8).
Articolul 39
Creditele necesare pentru măsurile prevăzute în prezentul capitol se adoptă în fiecare an ca parte a procedurii bugetare.
TITLUL IV
DISPOZIȚII FINALE
Articolul 40
Articolele 8 și 9 din Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (22), astfel cum a fost modificat ultima dată prin Regulamentul (CEE) nr. 2048/88 (23), se aplică mutatis mutandis.
Articolul 41
(1) Atunci când se folosește procedura stabilită în prezentul articol, Comitetul veterinar permanent, instituit prin Decizia 68/361/CEE (24), denumit în continuare „Comitetul”, este sesizat de către președinte, fără întârziere, fie din proprie inițiativă, fie la cererea unui stat membru.
(2) Reprezentantul Comisiei prezintă Comitetului un proiect cu măsurile ce urmează să fie adoptate. Comitetul își dă avizul cu privire la proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul (2) din tratat, pentru deciziile pe care Consiliul trebuie să le adopte la propunerea Comisiei. În cadrul Comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
(3)
(a)
Comisia adoptă măsurile preconizate dacă acestea sunt conforme cu avizul Comitetului.
(b)
Dacă măsurile preconizate nu sunt conforme cu avizul Comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
Dacă, la expirarea unei perioade de trei luni de la data prezentării la Consiliu, acesta nu a adoptat nici o măsură, Comisia adoptă măsurile propuse și le pune de îndată în aplicare.
Articolul 42
(1) Atunci când se folosește procedura stabilită în prezentul articol, Comitetul este sesizat de către președinte, fără întârziere, fie din proprie inițiativă, fie la cererea unui stat membru.
(2) Reprezentantul Comisiei prezintă Comitetului un proiect cu măsurile ce urmează să fie adoptate. Comitetul își dă avizul cu privire la proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul (2) din tratat, pentru deciziile pe care Consiliul trebuie să le adopte la propunerea Comisiei. În cadrul Comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
(3)
(a)
Comisia adoptă măsurile preconizate dacă acestea sunt conforme cu avizul Comitetului.
(b)
Dacă măsurile preconizate nu sunt conforme cu avizul Comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
Dacă, la expirarea unei perioade de cincisprezece zile de la data prezentării la Consiliu, acesta nu a adoptat nici o măsură, Comisia adoptă măsurile propuse și le pune de îndată în aplicare.
Articolul 43
(1) Decizia 77/97/CEE a Consiliului din 21 decembrie 1976 privind finanțarea de către Comunitate a anumitor măsuri de urgență în domeniul sănătății animale (25), modificată ultima dată prin Regulamentul (CEE) nr. 3768/85, se abrogă începând de la data notificării prezentei decizii.
În conformitate cu procedura stabilită la articolul 41, Comisia stabilește modalitățile de finanțare a măsurilor pentru vaccinarea împotriva pestei cabaline africane începând cu 1 septembrie 1989.
(2) Totuși, deciziile adoptate în temeiul Deciziei 77/87/CEE rămân în vigoare.
Articolul 44
Prezenta decizie se adresează statelor membre.
Adoptată la Luxemburg, 26 iunie 1990.

Labels: 0
15
20
6